Il-Partit Nazzjonalista kkritika l-kompożizzjoni tal-bord ta’ inkjesta maħtur mill-Ministeru tal-Intern u s-Sigurta’ Nazzjonali biex jinvestiga x’ġara fl-inċidenti ta’ nhar it-Tlieta fiċ-Ċentru ta’ Detenzjoni f’Ħal Far. Il-kelliem tal-Partit Nazzjonalista għall-intern, Jason Azzopardi, qal li l-bord mhux magħmul minn persuni indipendenti mill-Gvern u mis-settur pubbliku. Agħar minn hekk, qal Dr Azzopardi, il-bord hu magħmul minn membri li jiffurmaw parti mill-istess ministeru li ħatar il-bord. F’dan l-isfond, għall-Partit Nazzjonalista din l-inkjesta hi nieqsa mit-trasparenza u mill-indipendenza li qal huma meħtieġa f’inkjesti bħal dawn. Aktar qabel: Il-Ministru għall-Intern u s-Sigurtà Nazzjonali Manuel Mallia ħabbar fi stqarrija illejla li qed jaħtar bord ta’ inkjesta biex jinvestiga l-inċidenti li seħħew it-Tlieta li għadda kawża ta’ rewwixta f’Lyster Barracks, Ħal-Far. Dan il-bord għandu irid jippreżenta r-rapport tiegħu fi żmien ħmistax-il jum. Is-Sur Joseph St John Direttur Ġenerali tad-Development &Policy Implementation nħatar bħala Chairperson tal-Bord u se jkollu jassistuh lis-Sur John Agius, Deputat Kap tad-Dipartiment għall-Protezzjoni Ċivili u s-Sur Kevin Borg, Assistent Direttur fil-Faċilità Korrettiva ta’ Kordin. Il-Bord intalab jistabbilixxi l-fatti tas-sekwenza ta’ kif żviluppaw l-inċidenti, jiddeterminaw x’tip ta’ intervent sar mill-Forzi tal-ordni, jikkonfermaw jekk kienx hemm immigranti u/jew membri tal-forzi tal-ordni li ġew feruti, jagħtu opinjoni dwar x’seta’ wassal għal dan l-inċidenti u jagħmlu suġġerimenti dwar kif jistgħu jiġu evitati sitwazzjonijiet simili fil-futur. Il-membr tal-bord intalbu jżura ċ-Ċentru u jintervistaw lil dawk l-immigranti, uffiċjali tal-ordni, aġenziji u għaqdiet u ġurnalisti li b’xi mod jistgħu jassistu biex jikkonkludu r-rapport tagħhom.